**ΕΞΑΙΡΕΤΙΚΑ ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα:** 07.04.2017

**Αρ. Πρωτ.: 585**

**ΠΡΟΣ: κ. Ε. Αχτσιόγλου, Υπουργό Εργασίας, Κοινωνικής Ασφάλισης και Κοινωνικής Αλληλεγγύης**

**ΚΟΙΝ: «Πίνακας Αποδεκτών»**

## **ΘΕΜΑ: «Άμεση έκδοση των αποτελεσμάτων της προκήρυξης έτους 2014 του δημοσίου τομέα του ν.2643/98»**

**Κυρία Υπουργέ,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, με την παρούσα επιστολή της, **θέλει να σας εκφράσει την έντονη διαμαρτυρία της διότι η έκδοση των αποτελεσμάτων της τελευταίας προκήρυξης του ν.2643/98 για τις θέσεις του δημοσίου τομέα έχουν καθυστερήσει ιδιαίτερα, δεδομένου ότι η προκήρυξη δημοσιοποιήθηκε τον Δεκέμβριο του 2014 και τα αποτελέσματα της εκκρεμούν μέχρι σήμερα.**

Ο διορισμός όλων ανεξαιρέτως των επιτυχόντων της προκήρυξης του 2014 του ν. 2643/98 αποτελεί πρώτα και κύρια ηθική υποχρέωση της Πολιτείας, η οποία θα έπρεπε λόγω της εντεινόμενης οικονομικής κρίσης να έχει ήδη λάβει ιδιαίτερη μέριμνα για την προστασία των αναφαίρετων ανθρωπίνων και κοινωνικών δικαιωμάτων των ατόμων με αναπηρία, χρόνιες παθήσεις και των οικογενειών τους.

Για τους ανωτέρω λόγους και δεδομένης της δύσκολης οικονομικής συγκυρίας και της αύξησης του ποσοστού ανεργίας που πλήττει πρώτα και κύρια τα άτομα με αναπηρία, χρόνιες παθήσεις και τις οικογένειες τους, **με την παρούσα επιστολή ζητάμε να προβείτε άμεσα και χωρίς περαιτέρω καθυστέρηση στην έκδοση των αποτελεσμάτων της τελευταίας προκήρυξης του δημόσιου τομέα του ν. 2643/98 έως τέλη Απριλίου.**

Αναμένοντας τις ενέργειές σας,

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού, κ. Αλ. Τσίπρα

- Γραφείο Υπουργού Επικρατείας, κ. Χρ. Βερναρδάκη

- Γραφείο Γενικού Γραμματέα Υπουργείου Εργασίας, κ. Αν. Νεφελούδη

- κα Μ. Καραμεσίνη, Διοικήτρια ΟΑΕΔ

- Φορείς – Μέλη Ε.Σ.Α.μεΑ